b"\n_START_ARTICLE_\nPokopali\xc5\xa1\xc4\x8de P\xc3\xa8re-Lachaise\n_START_PARAGRAPH_\nPokopali\xc5\xa1\xc4\x8de P\xc3\xa8re-Lachaise (francosko Cimeti\xc3\xa8re du P\xc3\xa8re-Lachaise [simtj\xc9\x9b\xcb\x90\xca\x81 p\xc9\x9b\xcb\x90\xca\x81 la\xca\x83\xc9\x9b\xcb\x90z]; uradno francosko Cimeti\xc3\xa8re de l'Est, slovensko Vzhodno pokopali\xc5\xa1\xc4\x8de) je najve\xc4\x8dje pokopali\xc5\xa1\xc4\x8de v samem mestu Parizu (48\xc2\xa0ha, 118,6 akrov), medtem ko se v pari\xc5\xa1kih predmestjih nahajajo \xc5\xa1e ve\xc4\x8dja pokopali\xc5\xa1\xc4\x8da._NEWLINE_Nahaja se v 20. okro\xc5\xbeju in velja za svetovno najbolj obiskovano pokopali\xc5\xa1\xc4\x8de, saj pokopali\xc5\xa1\xc4\x8de letno obi\xc5\xa1\xc4\x8de ve\xc4\x8d stotiso\xc4\x8d turistov, ki obiskujejo grobove slavnih Francozov in tujcev, ki so \xc5\xbeiveli v Parizu. Na pokopali\xc5\xa1\xc4\x8du se nahajajo tudi spomenik francoske revolucije, trije spomeniki prve svetovne vojne, ve\xc4\x8d spomenikov druge svetovne vojne,..._NEWLINE_Pokopali\xc5\xa1\xc4\x8de se nahaja ob Boulevardu de M\xc3\xa9nilmontant. Neposredno ob glavnem vhodu se nahaja postaja Philippe Auguste pari\xc5\xa1kega M\xc3\xa9troja na liniji 2, pri \xc4\x8demer se v bli\xc5\xbeini nahajata \xc5\xa1e dve drugi postaji: P\xc3\xa8re Lachaise in Gambetta (obe na liniji 3).\n_START_SECTION_\nZgodovina\n_START_PARAGRAPH_\nPokopali\xc5\xa1\xc4\x8de je ime dobilo ime po spovedniku kralja Ludvika XIV. P\xc3\xa8reju Fran\xc3\xa7oisu de la Chaiseju (1624\xe2\x80\x931709), ki je \xc5\xbeivel v jezuitski hi\xc5\xa1i, zgrajeni leta 1682 na prostoru kapele. Leta 1804 je mesto odkupilo zemlji\xc5\xa1\xc4\x8de in \xc5\xa1e istega leta je Napoleon ukazal zgraditev pokopali\xc5\xa1\xc4\x8da, katerega je na\xc4\x8drtoval Alexandre-Th\xc3\xa9odore Brongniart; pozneje je bilo pokopali\xc5\xa1\xc4\x8de ve\xc4\x8dkrat raz\xc5\xa1irjeno._NEWLINE_Sprva je pokopali\xc5\xa1\xc4\x8de (zaradi oddaljenosti od centra) bilo le redko uporabljeno, zato so \xc5\xa1e istega leta po ustanovitvi pri\xc4\x8deli z marketin\xc5\xa1ko akcijo; tako so na novo pokopali\xc5\xa1\xc4\x8de prekopali La Fontaina in Moli\xc3\xa8ra. Leta 1817 so na pokopali\xc5\xa1\xc4\x8de prekopali \xc5\xa1e Pierra Ab\xc3\xa9larda in H\xc3\xa9lo\xc3\xafso. Akcija je uspela, saj so \xc5\xa1tevilni hoteli biti pokopani med oz. ob slavnih ljudeh. V nekaj letih je tako \xc5\xa1tevilo pokopov naraslo od nekaj ducatov do ve\xc4\x8d kot 33.000; danes je na pokopali\xc5\xa1\xc4\x8du pokopanih ve\xc4\x8d kot milijon ljudi in \xc5\xa1e ve\xc4\x8d jih je shranjenih v kolumbariju (\xc5\xbearni pokopi)._NEWLINE_Na pokopali\xc5\xa1\xc4\x8du se nahaja tudi Zid komunardov (Mur des F\xc3\xa9d\xc3\xa9r\xc3\xa9s), kjer so 28. maja 1871 ustrelili zadnjih 147 branilcev okro\xc5\xbeja Bellevilla, na dan ko je bila uni\xc4\x8dena pari\xc5\xa1ka komuna."